भगवान श्री राधारमण जी का प्राकट्य आज से लगभग 472 वर्ष पूर्व श्री वृन्दावन धाम में हुआ। कलिपावनावतार श्री चैतन्य महाप्रभु जो कि साक्षात् भगवान श्रीकृष्ण के स्वरूप माने जाते हैं, बंगाल के नवद्वीप ग्राम में प्रकट हुए। चैतन्य महाप्रभु ने सम्पूर्ण जीवन श्रीकृष्ण-नाम प्रचार के लिए समर्पित कर दिया। चैतन्य महाप्रभु ने सम्पूर्ण भारत में भ्रमण कर ऐसे व्यक्तियों का चुनाव किया, जो वृन्दावन धाम में रहकर श्रीकृष्ण नाम और भगवद्भक्ति का प्रचार करें, ये ही ‘छः गोस्वामी’ कहे गये- श्री रूप गोस्वामी, श्री सनातन गोस्वामी, श्री रघुनाथ दास गोस्वामी, श्री रघुनाथ भट्ट गोस्वामी, श्री गोपाल भट्ट गोस्वामी एवं श्री जीव गोस्वामी।